Air Berlin saab Saksa valitsuselt rahasüsti
Saksa valitsus plaanib laenuga toetada maksejõuetut lennufirmat Air Berlin, teatas riigi majandusministeerium.
„Mõned tehnilised detailid tuleb veel korda ajada, kuid laenuraha on olemas ning kõik edeneb vastavalt planeeritule,“ ütles Saksamaa majandusministeeriumi esindaja Reutersile.
Planeeritava laenu suuruseks on 150 miljonit eurot ning selle abil loodetakse järgneva kolme kuu jooksul tagada lendude jätkumine.
Air Berlinil on kokku 7200 töötajat ning valitsus loodab, et laenust on abi ka töökohtade säilitamisel.